
AVIZ SUPLIMENTAR

asupra proiectului de Lege privind egalitatea de şanse între femei şi bărbaţi

În conformitate cu prevederile art. 89 şi 107 din Regulamentul Camerei Deputaţilor, Comisia juridică, de disciplină şi imunităţi a fost sesizată, spre dezbatere şi avizare, în procedură de urgenţă, cu proiectul de Lege privind egalitatea de şanse între bărbaţi şi femei, trimis cu adresa nr.  627 din 12 noiembrie 2001, înregistrată  sub nr. 31/1298 din 13 noiembrie 2001.


Potrivit prevederilor art. 60 din Regulamentul Camerei Deputaţilor, comisia a dezbătut proiectul de lege, menţionat mai sus, în şedinţa din  27 noiembrie 2001.


Membrii comisiei au examinat proiectul de lege supus aprobării, expunerea de motive la proiectul de lege şi avizul favorabil al Consiliului Legislativ nr.934/04.09.2001.


Senatul a adoptat proiectul de lege privind  egalitatea de şanse între femei şi bărbaţi în  şedinţa din 1 noiembrie 2001.


În urma dezbaterilor, cu majoritate de voturi, s-a hotărât avizarea favorabilă a proiectului de lege cu următorul   amendament admis de comisie:
· alin.(3) al art. 41,  sa aibă următoarea formulare: "Valoarea prejudiciului va fi stabilită potrivit legii".

Motivare: în această formulare, se face trimitere la legislaţia comună existentă în materia acoperirii daunelor pe care le suferă persoanele angajate în temeiul proiectului de  lege.


Ulterior, în şedinţa din 20 decembrie 2001 Plenul Camerei Deputaţilor a restituit  proiectul de lege comisiei sesizate în fond în vederea completării raportului iniţial, cu un raport suplimentar, după ce Comisia juridică, de disciplină şi imunităţi îşi va completa avizul iniţial cu un punct de vedere asupra articolelor 39 şi 41 din proiectul de lege supus dezbaterii.

Comisia juridică, de disciplină şi imunităţi a reluat dezbaterile asupra acestui proiect de lege în şedinţa din 28 ianuarie 2002. 


Cu ocazia reexaminării s-a hotărât, cu majoritate de voturi, să se propună eliminarea art. 39 din proiectul de lege  prevăzut punctul 24 din raportul iniţial al Comisiei pentru muncă şi protecţie socială. 

Membrii comisiei au motivat această decizie prin necesitatea aplicării regulilor generale privind probaţiunea în actele de procedură judiciară. S-a considerat, totodată, că menţinerea art.39,  atât în forma iniţială cât şi în cea amendată la comisia sesizată în fond, ar încălca un principiu fundamental al jurisdicţiei interne şi europene referitor la prezumţia de nevinovăţie. În plus, se asigură un tratament egal în ceea ce priveşte instrumentarea cauzelor şi administrarea probelor, indiferent de domeniul de referinţă (civil, muncii, penal etc.).

Cât priveşte alin.(3) al art. 41, membrii comisiei au hotărât, cu majoritate de voturi, menţinerea amendamentului propus în avizul iniţial.


În raport de obiectul şi conţinutul său, proiectul de lege face parte din categoria legilor ordinare. 

